[{"text_idx": "#000001", "text": "Cipolwg ar hanes HTV \u2013 y cwmni teledu annibynnol mwyaf llwyddiannus a welodd Cymru \u2013 gan David Meredith"}, {"text_idx": "#000002", "text": "Cyffro geni HTV \u2013 menter newydd a fyddai\u2019n chwalu\u2019r hen drefn"}, {"text_idx": "#000003", "text": "Yn 1968 ymddeolodd David Meredith o\u2019i swydd yn y Bwrdd Croeso i Gymru i geisio am swydd Swyddog y Wasg a Chysylltiadau Cyhoeddus yn y cwmni teledu annibynnol newydd i Gymru, sef Teledu Harlech. Bu\u2019n llwyddiannus yn ei gais ac ymunodd a\u0302\u2019r cwmni yng Nghaerdydd ddechrau 1969. Yma mae\u2019n olrhain hanes y cyfnod stormus a chyffrous."}, {"text_idx": "#000004", "text": "Yn ddiamau un o\u2019r digwyddiadau mwyaf ysgytwol a welodd Cymru ym maes teledu oedd pan gollodd TWW (Television Wales and the West) y cytundeb i ddarlledu, a phan gipiwyd yr hawl i ddarparu\u2019r gwasanaeth teledu annibynnol gan Deledu Harlech, cwmni newydd sbon danlli. TWW oedd y cwmni teledu annibynnol dan gadeiryddiaeth yr Arglwydd Derby oedd yn gwasanaethu Cymru a Gorllewin Lloegr ers 1958. Digwyddodd hyn oll yn 1968."}, {"text_idx": "#000008", "text": "Gweithred lawn dychymyg a phellgyrhaeddol oedd gweithred tri gw\u0302r doeth o\u2019r consortiwm a osododd y cwmni newydd ar ei draed, sef Alun Talfan Davies, Wynford Vaughan Thomas a Martin Cadbury, yn mynd i weld yr Arglwydd Harlech ar ei stad i\u2019w wahodd i fod yn gadeirydd y cwmni arfaethedig, y cwmni a ddaeth yn Deledu Harlech."}, {"text_idx": "#000009", "text": "Derbyniodd David Harlech y gwahoddiad, cam hollbwysig ar lwybr llwyddiant y fenter newydd fyddai yn chwalu yr hen drefn."}, {"text_idx": "#000010", "text": "Yn o\u0302l pob golwg yr oedd gafael cwmni TWW ar y cytundeb i wasanaethu Cymru a Gorllewin Lloegr yn sicr a chadarn, wedi\u2019r cwbl bu\u2019r cwmni yn darlledu am flynyddoedd gan ddechrau yn 1958, ond roedd y consortiwm newydd a\u2019i her a\u2019i sialens yn ormod, gyda\u2019i bwyslais fod llais yr unigolyn yn bwysig ac i\u2019w ddiogelu, fod diwylliant brodorol i\u2019w fawrygu a\u2019i fod yn greiddiol."}, {"text_idx": "#000014", "text": "John Morgan o Dreboeth ger Abertawe, darlledwr o fri a fu\u2019n ymgynghorydd hynod o werthfawr i Deledu Harlech \u2013 un o benseiri y consortiwm; Aled Vaughan, Pennaeth Rhaglenni Cymru, un o ddewis ddynion Huw Wheldon pan yn y BBC, dyn yn deall ei gynulleidfa, un a fedrai gyflwyno\u2019r Gymru wledig i drigolion dinesig."}, {"text_idx": "#000016", "text": "Daeth yr unigolion yma at ei gilydd i wasanaethu Cymru ym maes teledu, i hybu creadigrwydd, i ymestyn dysg a dawn, i danio dychymyg, i greu adloniant, y gorau. Os nad oedd rhain yn mynd i wneud \u2018impact\u2019, i wneud gwahaniaeth, yna ni fyddai neb. Bu\u2019n anodd iawn i gyfarwyddwyr TWW gystadlu a\u2019r Cymry blaenllaw yma, yn arbennig o gofio geiriau neb llai na Wyn Roberts, pennaeth rhaglenni TWW, pan y dywedodd: \u201cEstroniaid oedd mwyafrif o gyfarwyddwyr y cwmni (TWW)\u201d."}, {"text_idx": "#000018", "text": "Rhaid peidio anghofio bod y cais am y cytundeb o ran trefn ac ariannu yn dibynnu ar Orllewin Lloegr a Chymru. Roedd cyfarwyddwyr Gorllewin Lloegr hefyd yn grw\u0302p pwerus o bobl, yn eu plith fasnachwyr llwyddiannus fel George McWatters (Harvey\u2019s Bristol Cream), Walter Hawkins, cadeirydd y Bristol United Press, a John James, perchennog siopau gwerthu setiau teledu. Mae stori am John James pan yr heriwyd ef gan swyddog o\u2019r Awdurdod Darlledu i ddangos o ble y deuai\u2019r arian i ariannu\u2019r cais \u2013 ymateb John James oedd fflachio siec am filiwn o bunnoedd o flaen y swyddog yn y fan a\u2019r lle."}, {"text_idx": "#000020", "text": "Yn o\u0302l trefn y cyfnod, y rheolyddion llywodraethol i ddechrau (1968) oedd yr Awdurdod Teledu Annibynnol a ddaeth wedi hynny yn Awdurdod Darlledu Annibynnol. Yr oedd y cytundebau ym maes teledu annibynnol ym Mhrydain yn cael eu hail-ystyried, eu pwyso a\u2019u mesur bob deng mlynedd. Gweithredai\u2019r Awdurdod yng Nghymru drwy ei swyddfa yng Nghaerdydd ac oddi yno y gweithredai eu swyddog, Lyn Evans a\u2019i olynydd Eirion Lewis."}, {"text_idx": "#000021", "text": "Fel y soniais, bu TWW yn darlledu am gyfnod maith. O edrych yn o\u0302l, trefn od a dweud y lleiaf oedd trefn rheoli y cwmni yng Nghymru."}, {"text_idx": "#000022", "text": "Yn ei lyfr \u2018Troi\u2019r Drol\u2019, ei gyfrol hunangofiannol, dywed Dr Huw T. Edwards, prif weinidog answyddogol Cymru yn ei gyfnod, un o\u2019r Cymry Cymraeg amlwg ar y cyd a\u0302 Syr Ifan ab Owen Edwards, oedd yn gyfarwyddwyr TWW, fel a ganlyn am drefniadaeth y cwmni yng Nghymru: \u201cBydd yr Is-bwyllgor Cymreig yn cyfarfod fel bo\u2019r angen o leiaf unwaith y mis, i drafod a thrin argymhellion i\u2019r Bwrdd yn Llundain\u201d. Wedi dyfodiad Teledu Harlech i rym, ysgubodd y cwmni y drefn imperialaidd yma o\u2019r neilltu \u2013 Is-bwyllgor Cymreig? \u2013 anghredadwy!"}, {"text_idx": "#000024", "text": "Byddai pencadlys y cwmni yng Nghaerdydd, ym Mhontcanna, ac yna maes o law, yng Nghroes Cwrlwys yn yr un ddinas."}, {"text_idx": "#000025", "text": "Swyddfa fasnachol ym maes hysbysebion yn unig fyddai yn Llundain. Wedi ennill y cytundeb i ddarlledu a\u2019r trefniadau gweinyddol mewn trefn, y Canolfannau Darlledu yng Nghaerdydd a Bryste (ar gyfer Gorllewin Lloegr) yn barod, un elfen waelodol, hanfodol amlwg, oedd sicrhau staff digonol a chymwys i weithredu\u2019r gwasanaeth."}, {"text_idx": "#000026", "text": "Fel rhan o\u2019r cytundeb rhwng yr Awdurdod Teledu annibynnol a Theledu Harlech, roedd y cwmni i gynnig cyflogaeth i hyn a\u0302 hyn o staff TWW."}, {"text_idx": "#000027", "text": "Y pryd hynny yr etifeddodd Harlech doreth o unigolion dawnus, yn Gymry Cymraeg a di-Gymraeg, unigolion oedd i wneud cyfraniad pellach ardderchog i deledu yng Nghymru, enwau sy\u2019n parhau ar dafod leferydd gwylwyr ledled Cymru, enwau sydd wedi eu cerfio ar lech calon y genedl; cyflwynwyr, newyddiadurwyr, ymchwilwyr, cyfarwyddwyr a chynhyrchwyr, technegwyr a chynllunwyr ac ysgrifenyddesau, gw\u0302yr a gwragedd gyfrannodd yn anferthol i ddiwydiant teledu Cymru am ddegawdau."}, {"text_idx": "#000028", "text": "O feddwl am lwyddiant Harlech yn ennill y cytundeb i ddarlledu, credaf fod y cyfuniad o gynnig trefniadaeth cwmni\u0308ol newydd a gwahanol, syniadau rhaglenni beiddgar a ffilosoffi oedd yn gydnaws a\u0302 mw\u0302d creadigol iachus y chwedegau a\u2019r addewid llachar oedd wrth gefn cais Harlech, yr hyn oedd gan unigolion unigryw a thalentog y tu o\u0302l i\u2019r fenter newydd i\u2019w gynnig \u2013 byddai hyn oll wedi bod yn ddigon i liwio barn yr awdurdod o\u2019u plaid."}, {"text_idx": "#000030", "text": "Does dim cwestiwn fod colli\u2019r cytundeb i ddarlledu wedi bod yn sioc i gyfarwyddwyr TWW. Penderfynodd y cwmni beidio darlledu hyd ddiwedd ei cyfnod penodedig."}, {"text_idx": "#000032", "text": "Digwyddodd hyn oll yn niwedd y chwedegau ond \u2018roedd y saithdegau a\u2019r wythdegau yn gwahodd. O fewn rhai blynyddoedd byddai y cytundeb i ddarlledu i Gymru a Gorllewin Lloegr yn cael ei hysbysebu drachefn a chystadleuydd i Deledu Harlech yn herio\u2019r drefn."}, {"text_idx": "#000033", "text": "Byddai prinder gofod stiwdio yn gorfodi penderfyniad yngly\u0302n a\u0302 symud o ganol Caerdydd i gyrion y ddinas."}, {"text_idx": "#000034", "text": "Roedd dyfodiad S4C ar y gorwel agos a thrychineb deuluol a chwmni\u0308ol i ddod i sigo y dewraf. Hefyd o\u2019n blaenau roedd cysgod bygythiol Margaret Thatcher. Margaret Thatcher, fyddai\u2019n creu llanast na welwyd ei debyg!"}, {"text_idx": "#000035", "text": "Bu HTV wrthi am flynyddoedd yn ceisio ehangu y Ganolfan Deledu ym Mhontcanna, Caerdydd, ond heb lwyddiant. Ar un pwynt \u2018roedd goleuni ac ehangu i un cyfeiriad yn bosibl cyn darganfod fod y tir dan sylw yn perthyn i\u2019r Goron. \u2018Roedd ymladd Adran Gynllunio Cyngor Caerdydd yn ddigon drwg, ond ymladd y Goron? Mater arall oedd hynny!"}, {"text_idx": "#000036", "text": "Penderfynwyd derbyn nad oedd ehangu ym Mhontcanna yn bosibl ac felly gwnaed penderfyniad i adael Pontcanna oedd wedi bod yn lloches i deledu annibynnol ers 1958, a chael tir ar gyrion y ddinas yng Nghroes Cwrlwys, lle \u2018roedd digon o le i sefydlu Canolfan Deledu gyfoes gyda\u2019r offer technegol diweddaraf \u2013 canolfan gymwys i wasanaethu cenedl."}, {"text_idx": "#000037", "text": "Yn 1982 gosodwyd carreg sylfaen urddasol gan gadeirydd Teledu Harlech, yr Arglwydd Harlech, carreg o chwarel lechi Aberllefenni wedi ei llythrennu gan lythrennwr llechi gorau Cymru, Ieuan Rees o Landybie. \u2018Roedd y Ganolfan newydd wedi ei bedyddio megis. Tair stiwdio helaeth a seiliau wedi eu gosod i nifer ychwanegol pe byddai angen hynny."}, {"text_idx": "#000039", "text": "Cost yr holl gynllun uchelgeisiol, mewn termau bras, oedd deg miliwn i godi\u2019r adeilad a phum miliwn i brynu\u2019r offer technegol, cynllun mentrus. Pan oedd popeth yn barod roedd gyrru i mewn i\u2019r Ganolfan newydd drwy\u2019r pyrth allanol, gyda\u2019r ceidwaid diogelwch ar wasanaeth, ac wedi parcio\u2019r car, cerdded at brif fynedfa\u2019r Ganolfan, yn brofiad swreal, yn arbennig felly ar o\u0302l treulio dros ddegawd yn yr hen ganolfan ym Mhontcanna, lle \u2018roedd cath y stiwdio yn eich croesawu wrth y drws! Am y tro cyntaf \u2018roedd gennyf swyddfa fel \u2018stafell mewn palas ym mlaen yr adeilad fel y gallwn weld pwy oedd yn dod i\u2019r Ganolfan ac y gallwn bicio i\u2019r dderbynfa i\u2019w croesawu."}, {"text_idx": "#000041", "text": "Yn Nghroes Cwrlwys bu gweithlu wrthi\u2019n ddyddiol yn cynhyrchu rhaglenni Cymraeg a Saesneg; rhaglenni newyddion, adloniant (e.e. gyda\u2019r mawrion Tom Jones a Shirley Bassey neu Elinor Jones gyda Anthony Hopkins), drama\u0302u, rhaglenni dogfen (amrywiaeth y greadigaeth), coginio, pensaerni\u0308aeth, crefydd, astudiaethau natur, cerddor- iaeth, opera (e.e. gyda Syr Geraint Evans), comedi, gwleid- yddiaeth, cefn gwlad (Dai Jones), materion cyfoes, chwaraeon a rhaglenni plant \u2013 pob pwnc dan haul ac adrannau o unigolion dyfeisgar yn meddwl am syniadau newydd a dulliau newydd o gyflwyno."}, {"text_idx": "#000042", "text": "Rheolwr a chyfarwyddwr rhaglenni HTV Cymru yn y cyfnod yma oedd y cyfarwyddwr a\u2019r cynhyrchydd profiadol Huw Davies. Byddai unrhyw wlad yn y byd wedi bod yn falch o gael y fath wasanaeth teledu gwych, o gael gwasanaeth cyfarwyddwyr a chynhyrchwyr, cyflwynwyr a chyfranwyr mor alluog. Roedd y slogan, \u2018HTV \u2013 y gorau yn gyson i Gymru\u2019, mor briodol a pherthnasol."}, {"text_idx": "#000044", "text": "O so\u0302n am un adran yn unig, roedd rhaglenni plant yn sialens arbennig. Creodd HTV Cymru adran plant dan reolaeth Peter Elias Jones, adran a wnaeth gyfraniad aruthrol yn y maes pwysig yma, gyda\u2019r rhaglen Miri Mawr yn arwain y ffordd mewn adloniant i blant a chyfle i gynhyrchu deunydd cyhoeddusrwydd deniadol fyddai\u2019n ysbrydoli plant a\u2019u denu i wylio, heb so\u0302n am gynhyrchu llyfrau yn llawn amrywiaeth llachar megis Llyfr 3 HTV, gyda Dafydd Parry yn olygydd."}, {"text_idx": "#000045", "text": "Byddai aelodau\u2019r Adran yn cael yr hyfrydwch o gyfarfod plant mewn Eisteddfod a gw\u0302yl, a chael cyfle i gyflwyno se\u0302r fel yr arth Caleb a bortreadwyd mor wych gan yr actor Dafydd Hywel."}, {"text_idx": "#000046", "text": "Ie, 1982, y flwyddyn fawr pan oedd darnau y jigso yn dod at ei gilydd, S4C yn dechrau darlledu a rhoi lle gwir deilwng i\u2019r iaith a chyfleusterau diweddaraf HTV Cymru yn cael eu datblygu i gyfarfod y galw am raglenni i gyflawni gofynion y sianel newydd."}, {"text_idx": "#000047", "text": "Mewn cyhoeddiad yn 1982 dywedodd yr Arglwydd Harlech ar ran HTV Cymru: \u201cRydym wedi bod yn awyddus erioed i wneud cyfraniad pwysig i ddarlledu yn yr iaith Gymraeg. Mae\u2019r ffordd yn glir erbyn hyn i HTV gyfrannu\u2019n sylweddol er cyfoethogi gwasanaeth rhaglenni S4C fel y rhagwelwyd yn y ddeddf darlledu. Bydd datblygu\u2019r cyfleusterau newydd a\u2019r cynnydd mewn staff ar gyfer hyn yn cael ei gyflymu ar unwaith.\u201d"}, {"text_idx": "#000050", "text": "\u201cGyda arwyddo\u2019r cytundeb hwn\u201d, meddai Syr Goronwy, \u201cmae\u2019r holl gynseiliau wedi eu gosod. Rwy\u2019n rhagweld mai Haf 1982 fydd un o\u2019r hafau prysuraf yn hanes y genedl.\u201d"}, {"text_idx": "#000051", "text": "Ac felly gwelwyd holl amrywiaeth y rhaglenni Cymraeg a gynhyrchid gan HTV, yn o\u0302l y cytundeb, yn cael eu darlledu ar S4C \u2013 rhaglenni oedd yn gyfraniad gwerthfawr i\u2019r gwasanaeth newydd, gwerthfawr ac anhepgorol."}, {"text_idx": "#000052", "text": "Dros amser datblygodd S4C bolisi o ddatblygu\u2019r sector gynhyrchu rhaglenni annibynnol fel ffynhonnell rhaglenni i\u2019r sianel a llaciwyd y berthynas rhwng HTV a\u0302\u2019r sianel."}, {"text_idx": "#000053", "text": "Canlyniad hyn fu gwanhau teyrnasiad yr iaith Gymraeg yn rhydweli teledu masnachol yng Nghymru, cryfhau mewn un sector a gwanhau mewn sector arall."}, {"text_idx": "#000054", "text": "Cofiaf fod Alun Edwards yn galw yn gyson o fewn HTV am gadw rhai rhaglenni Cymraeg ar HTV a pheidio trosglwyddo\u2019r Gymraeg yn gyfangwbl i S4C. Ond doedd dim troi\u2019n o\u0302l, sianel arbennig i\u2019r iaith Gymraeg oedd hi i fod, a dyna ni."}, {"text_idx": "#000055", "text": "Dros y blynyddoedd wynebodd HTV gystadleuwyr a geisiodd am y cytundeb i ddarlledu i Gymru a Gorllewin Lloegr, pan yr hysbysebwyd y cytundebau hynny bob deng mlynedd gan yr Awdurdod Darlledu. Ni fu yr un ohonynt yn llwyddiannus. Bu newid yn amodau\u2019r cytundeb i HTV o dro i dro, ond ni chollwyd y cytundeb."}, {"text_idx": "#000057", "text": "Y mwyaf afreal o\u2019r ceisiadau cytundebol hyn oedd cais dan gadeiryddiaeth yr Arglwydd Emlyn Hooson, un o frenhinoedd y Blaid Ryddfrydol yng Nghymru. Cynhaliodd yr Awdurdod Darlledu nifer o gyfarfodydd cyhoeddus i glywed barn y cyhoedd a\u2019r cystadleuydd. \u2018Roedd y cyfarfod terfynol yng Nghymru i\u2019w gynnal yn Neuadd Reardon Smith yng Nghaerdydd a byddai cadeirydd yr Awdurdod Darlledu, y Fonesig Plowden, yn bresennol yn ogystal a\u0302 nifer o swyddogion yr Awdurdod. Doedd dim mwy pwerus na hyn \u2013 y Fonesig Plowden, y bos ei hun, yn gwrando ar gais llafar."}, {"text_idx": "#000059", "text": "Daeth penderfyniad yr Awdurdod yngly\u0302n a\u0302\u2019r cytundeb i law ar ddiwedd y flwyddyn. \u2018Roedd HTV wedi ennill y cytundeb am gyfnod o ddeng mlynedd arall."}, {"text_idx": "#000060", "text": "Yn ddiamau bu\u2019r wythdegau yn gyfnod dramatig iawn i gwmni HTV."}, {"text_idx": "#000061", "text": "Yn 1985, dair blynedd wedi arwyddo\u2019r cytundeb darpariaeth rhaglenni gyda S4C, lladdwyd yr Arglwydd Harlech mewn damwain car ger Pont Montford rhwng yr Amwythig a Chroesoswallt."}, {"text_idx": "#000062", "text": "Roedd ar yr A5 ar ei ffordd adre o Lundain ym mis Ionawr, yn nyfnder gaeaf, pan sglefriodd ei Audi ar draws y ffordd. Yn sydyn, daeth car drwy\u2019r glaw ma\u0302n a tharo\u2019r Audi, gan ladd y Cadeirydd \u2013 sioc a cholled ddychrynllyd i\u2019w deulu a digwyddiad pellgyrhaeddol i\u2019r cwmni ac i\u2019r holl gyfundrefnau yr oedd yr Arglwydd Harlech yngly\u0302n a\u0302 nhw."}, {"text_idx": "#000065", "text": "Yn y man cynhaliwyd gwasanaeth er cof am yr Arglwydd Harlech yn Abaty Westminster a daeth cynulleidfa anrhydeddus i\u2019w goffau. Yn ogystal, cyhoeddodd Cymdeithas Gelfyddydau Prydain ac America ysgoloriaeth er cof amdano, a daeth Llysgennad America i achlysur cyhoeddi\u2019r ysgoloriaeth honno."}, {"text_idx": "#000066", "text": "Er nad oedd hi\u2019n bosibl llenwi\u2019r bwlch a adawyd wedi marw\u2019r Cadeirydd, \u2018roedd yn rhaid i fywyd a rhediad cwmni HTV fynd yn ei flaen, ac fe benodwyd olynydd i\u2019r Arglwydd Harlech gydag apwyntio gw\u0302r profiadol tu hwnt yn y maes masnachol, sef Syr Melvyn Rosser."}, {"text_idx": "#000068", "text": "Gadel tir a gadel tai,"}, {"text_idx": "#000070", "text": "Y melltith mwyaf a wynebodd y maes teledu annibynnol ym Mhrydain oedd pan ddaeth Margaret Thatcher i rym. Chwalodd y gyfundrefn yn rhacs. Caniatawyd i gwmni\u0308au brynu ei gilydd. Roedd dogma gwleidyddol ar waith a\u2019r pysgod mawr yn llyncu\u2019r pysgod llai. Gwelodd Thatcher hefyd gyfle i chwalu grym yr undebau llafur oedd yn rymus yn y diwydiant teledu."}, {"text_idx": "#000071", "text": "Canlyniad hyn oll oedd i HTV gael ei brynu gan \u2018United News and Media\u2019 ac yna gan Carlton, cyn i gwmni Granada lyncu\u2019r mwyafrif o\u2019r cwmni\u0308au a chreu logo ITV yn faner dros y cwbl. O ran HTV, golygodd hyn oll chwalu cwmni o rhwng 200 a 300 o bobol, cau canolfan deledu ddeinamig a safai ar aceri lawer o dir Sir Forgannwg ger prifddinas Cymru a chau swyddfeydd y cwmni yn yr Wyddgrug a Bangor \u2013 swyddfeydd oedd yn cyfrannu i\u2019r economi leol ag yn rhoi gwaith i weithwyr teledu yn eu bro\u0308ydd."}, {"text_idx": "#000072", "text": "Maes o law chwalwyd Canolfan Deledu HTV yng Nghroes Cwrlwys ac adeiladwyd stad o dai ar y lleoliad. Dim ond y garreg sylfaen a osodwyd gan yr Arglwydd Harlech sydd ar o\u0302l ac mae\u2019n ddiogel yn o\u0302l ym Meirionnydd o ble y daeth yn y lle cyntaf!"}, {"text_idx": "#000073", "text": "Ond er chwalu\u2019r Ganolfan Deledu, erys y cof am HTV a\u2019i gyfraniad i deledu yng Nghymru, a nawdd sylweddol a chefnogaeth y cwmni i fyrdd o achosion da ac i\u2019r celfyddydau led led y wlad \u2013 ni a\u0302\u2019n angof! Fodd bynnag, da yw gweld adlais o\u2019r hen gwmni yn arferiad ITV heddiw o ddefnyddio Cymru/Wales fel rhan o\u2019i logo."}, {"text_idx": "#000074", "text": "Wrth edrych yn o\u0302l, a minnau bellach yn 80 oed, byddaf yn ddiolchgar tra byddwyf i\u2019m hen gyflogwr Alun R. Edwards, un o aelodau gwreiddiol consortiwm Harlech, gw\u0302r a fu\u2019n bennaeth arnaf yn Llyfrgell y Dref yn Aberystwyth a minnau yn ddwy ar bymtheg oed. Yn 1968 cododd y ffo\u0302n a gofyn i mi a fyddwn yn caniata\u0301u i\u2019m enw fynd gerbron am swydd yn y cwmni newydd, Teledu Harlech. \u2018Rwyf mor falch fy mod wedi cytuno."}, {"text_idx": "#000075", "text": "Cyhoeddir gan Cyfryngau Cymru Cyf."}, {"text_idx": "#000076", "text": "Nid yw'r farn a amlygir yn erthyglau unigol y cyhoeddiad hwn o angenrheidrwydd yn cynrychioli barn y cyhoeddwyr"}, {"text_idx": "#000078", "text": "Mae'r safbwyntiau a fynegwyd yma yn eiddo i'n defnyddwyr ac nid o reidrwydd yn adlewyrchu barn Y Cymro neu unrhyw gwmni yn gysylltiedig a Y Cymro."}]